**Stig Svante Eugén Bergling** (født 1. mars 1937 i Stockholm, død 24. januar 2015 samme sted) var en svensk forhenværende politimann og spion for Sovjetunionen.

Liv og virke
------------

### Bakgrunn

Bergling vokste opp på Östermalm i Stockholm. Berglings far, som kom fra et velberget hjem i Sala, var ingeniør og arbeidet med skadeforsikringer for et forsikringsselskap. Berglings mor kom fra et arbeiderhjem i Falun, var strengt religiøst oppfostret og arbeidet som sekretær i Berglings oppvekst. Bergling hadde en yngre søster.

Han ble sendt på privatskole, Carlssons skola, på Östermalm i Stockholm, og gikk deretter på Östra Real.

I 1957 avtjente han verneplikten som kystjeger ved Vaxholms kustartilleriregemente (KA 1) i Vaxholm.

### Säpo

I 1969 ble han ansatt i det svenske sikkerhetspolitiet Säpo og arbeidet i Byrå II, spaningsavdelingen. Samme år ble han sikkerhetssjef for FNs fredsbevarende styrker på Kypros der han var stasjonert i ett år. I løpet av tjenesten besøkte han ofte Beirut og det var der han ble vervet av GRU. Bergling var reserveoffiser i kystartilleriet og i en kortere periode var han utlånt til den svenske forsvarsstabens sikkerhetsavdeling. I denne perioden stjal han hemmelige dokumenter over svenske forsvarsanlegg.

### Spion for Sovjetunionen

Under et FN-oppdrag i Libanon i 1973 solgte han de hemmelige dokumentene til GRU. Etter å ha vendt tilbake til Sverige, fortsatte han sin spionasjevirksomhet ved å utlevere informasjon om Säpos virksomhet i Sverige. I Säpo fant man etterhvert ut at tjenesten hadde en muldvarp. Bergling søkte på ny FN-tjeneste og ble sendt til Suez. Han ble imidlertid beordret til Kypros da mistankene begynte å bli sterkere.

### Avsløring, dom

Bergling ble pågrepet 20. mars 1979 i Israel av den israelske etterretningstjenesten Mossad.

Den 7. desember 1979 ble Bergling dømt til livsvarig fengsel for grov spionasje. I løpet av fengselstiden byttet Bergling navn til Eugén Sandberg i forbindelse med at han giftet seg med Elisabeth Sandberg, en venninne fra ungdomstiden.

### Rømning

Under en permisjon fra Norrköpingsanstalten lyktes Bergling den 6. oktober 1987, sammen med sin daværende hustru Elisabeth, med å gjennomføre en flukt til sin tidligere oppdragsgiver Sovjetunionen, via Åland og Finland. Paret levde en tid i Moskva, og senere i Ungarn, under navnene Ivar og Elisabeth Straus. I 1990 flyttet de til Libanon.

I august 1994 vendte paret frivillig tilbake til Sverige. Bergling tilbrakte ytterligere tre år i fengsel før han ble løslatt i juli 1997.

År 1992 ble Bergling diagnostisert med Parkinsons sykdom og forflyttet seg i slutten av sitt liv med rullestol.

Den 8. oktober 2003 møtte Bergling for første gangen for publikum Tore Forsberg, tisligere sjef for Sveriges kontraspionaaje, i et møte i Akademiska Föreningens lokaler i Lund.

I midten av 2006 ble Bergling medlem av Vänsterpartiet, men han trådte ut av partiet i september samme år, skuffet over valgresultatet av Riksdagsvalget i 2006, i følge *Aftonbladet*. I 2008 uttalte Bergling i media sin støtte til FRA-lagen.

Bergling ble fra oktober 2012 pleiet på Stockholms sjukhem og døde 24. januar 2015.

Referanser
----------

1. ↑   arkiveringsdato 26. august 2014, arkiv-URL web.archive.org, www.ratsit.se[Hentet fra Wikidata]
2. ↑  Wall 2007, ss. 6-7
3. ↑  «Närförsvarsskolan, NärfS, Kgl Waxholms Kustartilleriregemente, KA1, Oskar-Fredriksborg, Vaxholm\*) - bildkvalkad utbildningsåret 1956-1957». Kustjägare-Sällskapet, KJS. Arkivert fra originalen 5. desember 2013. Besøkt 19. mars 2011. «...NärfS-57, Korsö, 2a plut, löjtnant Högelin, cox, Stig Sydholt (hette 1957 Stig Bergling, en av Sveriges största spioner)...»  3:e bildgalleriet
4. 1 2  Schönstedt, Tommy (7. april 2013). «Bergling: "Jag sköt aldrig mot vårdaren"». *Expressen*. Besøkt 23. mai 2013.
5. 1 2  Ericson, Jens (9. oktober 2003). «Stig Bergling mötte sin infångare». Sveriges Radio. Arkivert fra originalen 24. desember 2012. Besøkt 9. mars 2009.
6. ↑  Hamberg, Thomas; TT (9. oktober 2003). «Stig Bergling: KGB "tappade bort" Wallenberg». *Helsingborgs Dagblad*. Arkivert fra originalen 20. november 2009. Besøkt 9. mars 2009.
7. ↑  Thurfjell, Karin (26. september 2006). «Storspionen: Politik var inte så kul». *Aftonbladet*. Arkivert fra originalen 27. september 2006. Besøkt 9. mars 2009.
8. ↑  Bergling, Stig (13. juli 2008). «Stig Bergling: "Därför behöver vi FRA-lagen"». *Expressen*. Arkivert fra originalen 12. august 2011. Besøkt 24. januar 2012.

Eksterne lenker
---------------

* Program på svensk radio, P3 om Stig Bergling (svensk)

|  |  |
| --- | --- |
| Oppslagsverk/autoritetsdata | Nationalencyklopedin **·** Geni **·** VIAF **·** LCCN **·** ISNI **·** LIBRIS
 |